Imtella' Lulju 15, 2021 Il-President tal-Brażil Jair Bolsonaro ddaħħal fi sptar wara li ilu għal dawn l-aħħar 10 ijiem ibati minn sulluzzu persistenti. Bolsonaro, li għandu 66 sena u ilu President tal-pajjiż mill-2019, jista' jkollu bżonn ta' operazzjoni urġenti. Huwa kien mogħti daqqiet ta' sikkina fl-imsaren waqt il-kampanja elettorali tal-2018 u tilef 40% tad-demm. Minn dakinhar 'il hawn sarulu diversi operazzjonijiet imma saħħtu baqgħet qatt ma rkuprat għal kollox. Bolsonaro spiċċa ħa wkoll il-Covid-19 u kien kritikat għall-mod li bih iffaċċja l-pandemija fil-pajjiż. Il-Brażil huwa t-tieni pajjiż fid-dinja bl-ogħla rata ta' mwiet wara l-Istati Uniti. S'issa fil-Brażil madwar 500,000 tilfu ħajjithom minħabba l-Covid.